








Anexa nr. 4 la Regulament
PROTOCOL DE COLABORARE
PĂRȚILE

MUNICIPIUL HUNEDOARA, cu sediul în mun. Hunedoara, Bdul. Libertății, nr.17, județul Hunedoara, CUI 2127028, reprezentat prin Primar, Dan Bobouțanu

și
______________________________, cu sediul în ______________, cod de identificare fiscală ______, reprezentat prin ______________, în calitate de entitate avizatoare,

denumite în continuare părțile, au convenit încheierea prezentului protocol.
Art. 1 — Obiectul protocolului
(1) Obiectul protocolului îl constituie cooperarea părților în vederea emiterii avizelor și acordurilor prin Comisia de acord unic a Municipiului Hunedoara, denumită în continuare comisia (art. 307 alin. (1) din Legea nr. 169/2026 privind Codul amenajării teritoriului, urbanismului și construcțiilor, denumită în continuare Codul).

(2) Organizarea și funcționarea comisiei sunt cele stabilite prin Regulamentul aprobat prin Hotărârea Consiliului Local al Municipiului Hunedoara nr. _______/2026, denumit în continuare regulamentul, ale cărui prevederi părțile le acceptă.

(3) Entitatea avizatoare emite, prin comisie, avizul sau acordul solicitat prin certificatul de urbanism.
Art. 2 — Reprezentarea în comisie
(1) Entitatea avizatoare desemnează un reprezentant titular și un reprezentant supleant în comisie și comunică Municipiului Hunedoara datele acestora.

(2) Orice modificare privind reprezentanții desemnați se comunică Municipiului Hunedoara în cel mai scurt timp de la producerea acesteia.

(3) Persoanele împuternicite să semneze avizele și acordurile dețin semnătură electronică calificată, obținută în condițiile Ordonanței de urgență a Guvernului nr. 140/2020 pentru stabilirea unor măsuri privind utilizarea înscrisurilor în formă electronică în domeniile construcții, arhitectură și urbanism, aprobată prin Legea nr. 255/2020 privind aprobarea Ordonanței de urgență a Guvernului nr. 140/2020 pentru stabilirea unor măsuri privind utilizarea înscrisurilor în formă electronică în domeniile construcții, arhitectură și urbanism.
Art. 3 — Obligațiile entității avizatoare
Entitatea avizatoare se obligă:

a) să stabilească și să publice pe pagina proprie de internet conținutul-cadru al documentației specifice necesare emiterii avizului sau acordului, precum și modul de calcul al taxelor și tarifelor, și să le pună la dispoziția Municipiului Hunedoara (art. 316 alin. (1) lit. a) din Cod);

b) să comunice Municipiului Hunedoara orice modificare a informațiilor prevăzute la lit. a), în cel mult 5 zile lucrătoare de la producerea acesteia;

c) să notifice solicitantul cu privire la piesele care lipsesc din documentația tehnică, o singură dată, în cel mult 5 zile lucrătoare de la primirea documentației;

d) să emită avizul sau acordul în termenul prevăzut de regulament și să îl înainteze secretariatului comisiei;

e) să transmită secretariatului comisiei solicitările de clarificare, completare sau modificare a documentației, potrivit regulamentului;

f) să comunice secretariatului comisiei, în termen de 3 zile lucrătoare de la primirea unei solicitări formulate de o altă entitate avizatoare, dacă aceasta influențează condițiile tehnice impuse prin avizul propriu;

g) să participe, prin reprezentantul titular sau supleant, la reuniunile de lucru ale comisiei la care este convocată;

h) să nu condiționeze emiterea avizului sau acordului de obținerea prealabilă a altor avize sau acorduri (art. 316 alin. (1) lit. n) din Cod);

i) să nu schimbe responsabilul de dosar pe parcursul procedurii, cu excepțiile prevăzute de Cod (art. 316 alin. (1) lit. m) din Cod).
Art. 4 — Obligațiile Municipiului Hunedoara
Municipiul Hunedoara se obligă:

a) să publice pe pagina proprie de internet informațiile prevăzute la Art. 3 lit. a) și să le actualizeze la primirea comunicărilor prevăzute la Art. 3 lit. b);

b) să transmită documentația, concomitent, tuturor entităților avizatoare, și să comunice solicitantului data transmiterii;

c) să transmită entității avizatoare solicitările formulate de alte entități avizatoare, în vederea consultării prevăzute la Art. 3 lit. f);

d) să comunice entității avizatoare rezultatul analizei de corelare, atunci când condițiile tehnice impuse prin avizul acesteia sunt influențate;

e) să convoace reuniunile de lucru ale comisiei, cu indicarea documentației și a solicitării care fac obiectul analizei.
Art. 5 — Modalitățile de comunicare
(1) Documentațiile, solicitările, avizele și celelalte comunicări dintre părți se transmit prin prin poștă electronică a Municipiului Hunedoara.

(2) De la data la care utilizarea Ghișeului unic național de autorizare a construcțiilor devine aplicabilă, comunicările se realizează prin intermediul acestuia, fără a fi necesară modificarea prezentului protocol.

(3) Părțile își comunică reciproc datele de contact utilizate pentru corespondența prevăzută la alin. (1) și orice modificare a acestora.
Art. 6 — Durata, modificarea și încetarea protocolului
(1) Prezentul protocol se încheie pe durată nedeterminată și intră în vigoare la data semnării de către ambele părți.

(2) Protocolul se modifică prin act adițional semnat de ambele părți.

(3) Protocolul încetează prin acordul părților, precum și la data la care entitatea avizatoare încetează să mai fie emitentul avizului sau acordului prevăzut la Art. 1 alin. (3).

(4) Modificarea regulamentului nu atrage încetarea protocolului, prevederile acestuia aplicându-se în forma în vigoare la data producerii efectelor.
Art. 7 — Dispoziții finale
(1) Prevederile prezentului protocol se completează cu dispozițiile Codului și ale celorlalte acte normative aplicabile.

(2) Litigiile decurgând din aplicarea sau interpretarea prezentului protocol se soluționează pe cale amiabilă, iar în lipsa unei soluții, de instanțele judecătorești competente.

(3) Prezentul protocol conține 7 articole și a fost încheiat astăzi, ______________, în două exemplare, câte unul pentru fiecare parte, având aceeași valoare juridică.

